Oficiālais Vēstnesis L 148 , 22/06/2000 Lpp. 0001 - 0002



Padomes Regula (EK) Nr. 1298/2000 (2000. gada 8. jūnijs), ar ko piekto reizi groza Regulu (EK) Nr. 850/98 par zvejas resursu saglabāšanu, izmantojot tehniskus līdzekļus jūras organismu mazuļu aizsardzībai EIROPAS SAVIENĪBAS PADOME, ņemot vērā Eiropas Kopienas dibināšanas līgumu, un jo īpaši tā 37. pantu, ņemot vērā Komisijas priekšlikumu [1], ņemot vērā Eiropas Parlamenta atzinumu [2], ņemot vērā Ekonomikas un sociālo lietu komitejas atzinumu [3], tā kā: (1) Ģeogrāfisko un sezonālo īpatnību dēļ ir lietderīgi, lai dalībvalstis attiecībā uz zvejas kuģiem, kuri kuģo zem to karoga un ir reģistrēti Kopienā, sagatavotu sīki izstrādātus noteikumus par atdalītājtraļiem vai tīkliem ar šķirotājrežģi, ko izmanto garneļu zvejā. Tādēļ būtu jāgroza Regulas (EK) Nr. 850/98 [4] 25. pants. (2) Jaunākie zinātniskie atzinumi liecina, ka tūbīšu daudzumi apgabalā pie Anglijas ziemeļaustrumu krasta un Skotijas austrumu krasta pašlaik nav pietiekami, lai apmierinātu abu valstu zvejniecības prasības, kā arī vairāku to sugu vajadzības, kam tūbītes ir uztura galvenā sastāvdaļa, prasības, tāpēc tūbīšu zveja šajā apgabalā ir jāaizliedz. (3) Regulas (EK) Nr. 850/98 46. pants būtu jāpārstrādā, lai nodrošinātu lielāku skaidrību attiecībā uz tā piemērojamību. (4) Būtu jāpārskata vai jānosaka vairāku vēžveidīgo un gliemeņu minimālie izmēri. (5) Tādēļ būtu jāgroza Regula (EK) Nr. 850/98, IR PIEŅĒMUSI ŠO REGULU. 1. pants Regulu (EK) Nr. 850/98 groza šādi: 1. Regulas 25. panta 2. punktu aizstāj ar šo: "2. Vēlākais 2002. gada 1. jūlijā atdalītājtraļus vai traļus ar šķirotājrežģi izmanto parasto garneļu un aukstūdens ziemeļgarneļu zvejai atbilstīgi sīki izstrādātām normām, ko dalībvalstis paredz saskaņā ar 46. pantu. Tādas normas var piemērot tikai tīkliem, ko velk zvejas kuģi." 2. Aiz 29. panta iekļauj šādu pantu: "29.a pants Tūbīšu zvejas ierobežojumi 1. 2000., 2001. un 2002. gadā ir aizliegts izkraut krastā vai paturēt uz klāja tūbītes, kas nozvejotas ģeogrāfiskajā apgabalā, ko ierobežo Anglijas un Skotijas austrumu krasts un līnija, kas secīgi savieno šādas koordinātes: - Anglijas austrumu krasts 55° 30′ ziemeļu platuma, - 55° 30′ ziemeļu platuma, 1° 00′ rietumu garuma, - 58° 00′ ziemeļu platuma, 1° 00′ rietumu garuma, - 58° 00′ ziemeļu platuma, 2° 00′ rietumu garuma, - Skotijas austrumu krasts 2° 00′ rietumu garuma. 2. Līdz 2001. gada 1. martam un vēlreiz līdz 2002. gada 1. martam Komisija ziņos Padomei par 1. punktā paredzēto noteikumu ietekmi. Pamatojoties uz minēto ziņojumu, Komisija var ierosināt atbilstošus grozījumus 1. punktā norādītajos nosacījumos." 3. Regulas 46. panta 1. punktu aizstāj ar šādu tekstu: "1. Dalībvalstis var veikt pasākumus krājumu saglabāšanai un pārvaldībai: a) attiecībā uz vietējiem krājumiem, kas ir vienīgi attiecīgās dalībvalsts interesēs, vai b) nosacījumu vai sīki izstrādātu pasākumu veidā, kuru mērķis ir ar tehniskiem līdzekļiem ierobežot nozveju: i) papildinot tos, kas noteikti Kopienas tiesību aktos par zvejniecību, vai ii) izvirzot stingrākas prasības par tām, kas noteiktas minētajos tiesību aktos, ar noteikumu, ka tādus pasākumus piemēro tikai zvejas kuģiem, kuri kuģo zem attiecīgās dalībvalsts karoga un ir reģistrēti Kopienā, vai personām, kuras reģistrētas attiecīgajā dalībvalstī attiecībā uz zvejas darbībām, ko neveic zvejas kuģis." 4. Regulas XII pielikumu groza šādi: a) "Cietgliemene (Venerupis pullastra) 40 mm" aizstāj ar "Cietgliemene (Venerupis pullastra) 38 mm"; b) "Cietgliemene (Callista chione) 5 cm" aizstāj ar "Cietgliemene (Callista chione) 6 cm"; c) "Zobengliemene (Ensis spp., Pharus legumen) 10 cm" aizstāj ar "Zobengliemene (Ensis spp.) 10 cm"; d) nosaukumu "Makstgliemene (Pharus legumen) 65 mm" iekļauj pirms "Parastā bukcīnija (Buccinum undatum)"; e) "Dziļūdens rozā garnele (Parapenaeus longirostris) 22 mm (čaulas garums)" pievieno aiz "Langusti (Palinurus spp.)". 2. pants Šī regula stājas spēkā divdesmitajā dienā pēc tās publicēšanas Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Luksemburgā, 2000. gada 8. jūnijā Padomes vārdā — priekšsēdētājs G. Oliveira Martins [1] OV C 89 E, 28.3.2000. [2] Atzinums sniegts 2000. gada 19. maijā (Oficiālajā Vēstnesī vēl nav publicēts). [3] OV C 75, 15.3.2000., 34. lpp. [4] OV L 125, 27.4.1998., 1. lpp. Regulā jaunākie grozījumi izdarīti ar Regulu (EK) Nr. 2723/1999 (OV L 328, 22.12.1999., 9. lpp.). --------------------------------------------------